L-Ewwel Pitazz – Noti 1-3 (għal paragrafi 1-10) Tqassir ta' Kliem Kif ġew użati fin-noti A.SF Arkivji ta' Santa Fawstina A.SF.Tif. Arkivji ta' Santa Fawstina u Tifkiriet tan-nies li kienu jafuha A. SJ-K Arkivji tas-Soċjeta' ta' Ġesu' – Krakovja A. SMDĦ-K Arkivji tas-Sorijiet tal-Madonna tal-Ħniena u Kronaki A. SMDĦ-K u M Arkivji tas-Sorijiet tal-Madonna tal-Ħniena u Kronaki u Dokumenti tal-Mewt A. SMDĦ-M Arkivji tas-Sorijiet tal-Madonna tal-Ħniena u Dokumenti tal-Mewt Kost. Kongr. Kostituzjonijiet tal-Kongregazzjoni (tas-Sorijiet tal-Madonna tal-Ħniena) tad-Djarju ta' Santa Fawstina Kowalska tal-Kongregazzjoni tal-Madonna tal-Ħniena Fit-22 ta' Frar 1931, waqt li kienet qiegħda Plock, Swor Fawstina rċeviet ordni mingħand Ġesu' sabiex hija tpitter xbieha skont mudell li Hu wrieha. (ara Djarju Nru 47) Il-Qaddisa ppruvat tagħmel dan, imma peress li hi ma kenitx taf it-teknika sabiex tpitter, ma setgħetx tagħmel din il-ħaġa hi stess. Baqgħet tipprova u fittxet l-għajnuna mingħand sorijiet oħrajn u mingħand il-konfessur tagħha. Wara xi snin is-superjuri tagħha bagħtuha Vilnius (Wilno), fejn il-konfessur tagħha, ir-Rev. Prof. Michael Sopocko, li wera interess kif kellha tkun il-pittura b'tama li sa dak iż-żmien ħadd ma kien jaf biha talab lill-pittur Eugene Kazimierowski jpitter ix-xbieha skont l-istruzzjonijiet ta' Swor Fawstina. Il-pittura tlestiet f'Ġunju 1934 u ġiet imdendla fil-kuridur tal-kunvent tas-Sorijiet Bernardini ħdejn il-Knisja ta' San Mikiel f'Vilnius, fejn kien rettur Dun Sopocko. Fil-1935, waqt iċ-ċelebrazzjonijiet tas-sena tal-Ġublew tal-Fidwa tad-Dinja, ix-xbieha tal-Ħniena Divina ġiet trasferita f'Ostra Brama (il-"Bieb tal-Lvant" tal-belt ta' Vilnius) u poġġewha f'tieqa fil-għoli sabiex tkun tista' tidher mill-bogħod. Damet hemm mis-26 sat-28 ta' April. Bil-permess tal-Arċisqof Romuald Jalbrzykowski, fl-4 ta' April 1937, ix-xbieha ġiet imbierka u poġġewha fil-knisja ta' San Mikiel f'Vilnius. Fl-1944, twaqqaf kumitat ta' esperti, bl-ordni tal-Arċisqof Jalbrzykowski, sabiex jagħti l-opinjoni tiegħu dwar ix-xbieha. L-opinjoni tal-esperti kienet li x-xbieha tal-Ħniena Divina, kif impittra minn E. Kazimierowski, kienet xogħol artiskitu u kontribuzzjoni importanti fl-arti reliġjuża kontemporanea. Din ix-xbieha oriġinali għandha diversi karatteristiċi. Fuq sfond sempliċi, u għajnejh iħarsu kemmxejn 'l isfel, bħallikieku qed iħares minn fuq, lejn min qed jarah. Idu l-leminija hi merfugħa f'ġest ta' barka; filwaqt li idu x-xellugija qiegħda tiftaħ il-libsa fejn tinsab Qalbu (li ma tidhirx), minn fejn jidhru ħerġin żewġ raġġi jiddu, waħda bajda fuq il-lemin, oħra ħamra fuq ix-xellug (meta tħares lejha). Id-dawl minn dawn ir-raġġi jiddi minn ġo idejh u l-libsa Tiegħu. Fl-1943, fi Lwow, fuq talba tas-Sorijiet tal-Madonna tal-Ħniena, Stanley Batowski pitter xbieha oħra, li poġġewha fuq altar tal-ġenb fil-kappella tal-komunita' li tinsab f'numru 3/9 Triq Żytnia f'Varsavja. Waqt ir-rewwixta ta' Varsavja, din il-kappella (u flimkien magħha x-xbieha) ġiet maħruqa. Ix-xbieha li pitter Batowski ntogħġbot minn kulħadd. Dan il-fatt ta l-kuraġġ lis-Superjura Ġenerali tal-Komunita' tas-Sorijiet tal-Madonna tal-Ħniena sabiex hija titlob lil Batowski biex ipitter xbieha oħra għad-dar ta' Krakovja, fejn kienet qiegħda diġa' tixtered il-forma ġdida tad-devozzjoni tal-Ħniena Divina. Ix-xbieha ġiet impittra u ntbatgħet Krakovja fis-6 ta' Ottubru 1943. Sadattant, is-Superjura tad-dar ta' Krakovja ġiet avviċinata mill-pittur Adolf Hyla, li offra li jpitter xi tip ta' xbieha għall-kappella tas-sorijiet bħala offerta votiva wara li hu baqa' ħaj fil-gwerra. Is-Superjura, Madre Irene Krzyzanowska, wara li kkonsultat mas-sorijiet anzjani u ma' Patri Andrasz, SJ, issuġġeriet li s-Sur Hyla kellu jpitter ix-xbieha skont l-istruzzjonijiet ta' Swor Fawstina. Għalhekk, hu ġie mogħti d-deskrizzjoni (li ġiet meħuda mid-Djarju ta' Swor Fawstina) flimkien ma' kopja żgħira tax-xbieha kif kienet ġiet impittra minn Eugene Kazimierowski. Ix-xbieha kienet lesta fil-ħarifa tal-1943 u ħaduha fid-dar ta' Krakovja. Ix-xbieha ta' Batowski waslet fl-istess żmien. Minħabba dan inqalgħet problema – liema waħda minn dawn ix-xbiehat kellha tinżamm fil-kappella tas-sorijiet? Din il-ħaġa ddeċidieha l-Kardinal Sapieha, li kumbinazzjoni nzerta kien hemm. Huwa ħares sewwa lejn iż-żewġ xbiehat u qal, "Ladarba Hyla pitter ix-xbieha tiegħu bħala offerta votiva, dik ix-xbieha għandha tinżamm fil-kappella tas-sorijiet." Huwa bierek ix-xbieha u ta ordni li jdendluha. Sal-lum din ix-xbieha għadha tinżamm fuq l-altar tal-ġenb fuq ix-xellug tad-daħla prinċipali, fil-Kappella tal-Kongregazzjoni tas-Sorijiet tal-Madonna tal-Ħniena f'numru 3/9 Triq Wronia fi Krakovja, u hija meqjuma bħala x-xbieha li ġiet impittra fuq l-istruzzjonijiet ta' Swor Fawstina Kowalska. Nies mill-Polonja kollha u minn pajjiżi oħrajn jiġu quddiem din ix-xbieha ta' Kristu Ħanin sabiex jitolbuh il-grazzji li jeħtieġu. Ikun hemm ħafna offerti votivi, u kopji ta' din ix-xbieha jinsabu mxerrdin mad-dinja kollha. Ix-xbieha ta' S. Batowski poġġewha fil-Knisja tal-Ħniena Divina fi Triq Smolensk fi Krakovja. Matul is-snin ħafna artisti oħrajn pittru xbiehat tal-Ħniena Divina ibbażati fuq xbiehat eżistenti jew mid-Djarju ta' Santa Fawstina. Jiġifieri; fil-pittura. Waqt li kienet qiegħda Vilnius, il-konfessur tagħha, Dun Michael Sopocko, qal lil Swor Fawstina li kellha tikteb l-esperjenzi interjuri tagħha. Meta xi ħadd mill-Kongregazzjoni staqsa għaliex Swor Fawstina kienet qiegħda żżomm djarju, Dun Sopocko wieġeb: "Jien kont professur fis-Seminarju u fl-Iskola tat-Teoloġija fl-Universita' Stefan Batory f'Vilnius dak iż-żmien. Ma kellix żmien noqgħod nisma' l-qrar tagħha fit-tul fil-konfessjonarju, għalhekk għidtilha tikteb kollox u mbagħad turihuli minn żmien għal żmien. B'dan il-mod id-Djarju beda jeżisti." (Ittra ta' Dun Sopocko li ġġib id-data tas-6 ta' Marzu 1972). Swor Fawstina ssemmi din l-ordni tal-konfessur f'numru 6 u 839 tad-Djarju. Minbarra din l-ordni tal-konfessur tagħha, il-Qaddisa ssemmi, f'ħafna paġni tad-Djarju tagħha, kmand ċar sabiex hija tikteb, mogħti lilha mill-Mulej Ġesu' nnifsu (ara Djarju numri 372, 459, 895, 965, 1142, 1457, 1567, 1665 u oħrajn).
Noti tad-Djarju ta' Santa Fawstina Kowalska (Tqassir ta' kliem u noti 1-3) għal par. 1-10